1512.

Godina **1512** (**[[rimski brojevi|MDXII]]**) bila je prijestupna godina koja počinje u četvrtak (1. jan./sij. po julijanskom kalendaru).

## Događaji
* 8. 2. - Barbara Zapolja, Ivanova sestra, se u Krakovu udala za poljskog kralja Zigmunda I (umrla već 1515).
* 18. 2. - Rat Cambraiske lige: Francuzi (Gaston de Foix) zauzeli Bresciu.
* 25. 3. - Ugarski palatin Emerik Perenj imenovan za hrvatskog bana (Ivan Zapolja je htio svog brata Jurja na tom mjestu).
* 6. 4. - Car Maksimilijan I sklopio papinim posredovanjem primirje na 10 mjeseci sa Mlecima.
* 11. 4. (Uskrs) - Bitka kod Ravene, franko-ferarska pobeda nad papsko-španskom vojskom, grad opljačkan, poginuo francuski komandant Foix.
* 24. 4. - **[[Selim I]]** zbacio oca Bajazita II uz pomoć janičara - Selimov brat Ahmet kontroliše deo Anadolije (Selim vlada do 1520).
** Učestalije turske provale u susedne zemlje.
* 3. 5. - Počinje Peti lateranski sabor (do 1517).
* ca. lipanj - Turska provala u Hrvatsku, zarobljeni ljudi i stoka, porušena neka sela zagrebačke biskupije.
* 10. 8. - Bitka kod Saint-Mathieu je pomorska engleska pobeda nad franko-bretonskom flotom (brodovi prvi put sa specijalnim topovskim položajima).
* avgust - Francuzi izbačeni iz Lombardije, Massimiliano Sforza milanski vojvoda (do 1515).
* 22. 8. - Novi ban Emerik Perenj stigao u Zagreb (za banovca odredio kneza Ivana Karlovića, na jesen otišao u istočnu Slavoniju zbog turske opasnosti).
* septembar - Cardinal Giovanni de Medici zauzeo Firencu - povratak vlasti Medicija.
* rujan - listopad - Turci zauzeli Srebreničku banovinu (Srebrenik, Tešanj, Sokol i još dva mjesta).
* jesen - Kapetan Donje Ugarske Stjepan Bator odbio Turke kod Beograda.
* 4. 11. - Bosanski Turci prodrli u Hrvatsku, napadaju Skradin.
* 12. 11. - Papa Julije II. sklopio savez sa carem Maksimilijanom protiv dojučerašnjih saveznika Mletaka (oni će u ožujku sklopiti savez sa Francuzima).
* 19. 12. - Vasilije III., veliki knez Moskve započeo prvu od tri opsade litvanskog Smolenska.
* 27. 12. - Doneseni Burgoski zakoni za regulisanje ponašanja Španaca u Novom svetu.
* decembar - U portugalsku Gou stigao etiopski ambasador Mateus tražeći savez (Portugalci misle da je izaslanik "Prezvitera Jovana").

### Tokom/tijekom godine
* 1512/13 - Turci zauzeli Blagaj na Sani od Babonića (ali pominju se i druge godine).
* 1505-12? - U Sarajevu izgrađen Firuz-begov hamam.
* U Veneciji štampan ćirilični "Oficij s molitvama Bogorodici i 15 molitava svete Brigite" (→ Dubrovački ćirilski molitvenik).
* Toma Bakač "patron i tutor" Zagrebačke biskupije (1512-17).
* Posljednji spomen Buške županije u Lici.
* Naseljeno selo Bežanija kod Zemuna.
* Neagoe Basarab je novi vladar Vlaške (do 1521) - prijatelj Maksima Brankovića, pokrovitelj mnogih manastira.
* Sretenjska crkva u Krušedolu, prvobitno ženski manastir (zadužbina Mati Angeline).
* Oružani međustaleški sukob u mletačkom Baru, 62 poginulih, uspostavljena dva gradska vijeća, patricijsko i pučko.
* Ferdinand Aragonski započinje osvajanje Kraljevine Navare.
* Portugalac António de Abreu stigao do Timora i ostrva Banda, izvora začina; njegov zamenik Francisco Serrão stiže do Maluku Otoka ("Začinskih otoka").
* Španac Juan Ponce de León otkrio Turks i Caicos Otoke.
* Još četiri carska okružja u Svetom Rimskom Carstvu.
* Osnovan uzbečki Kanat Hiva (traje do 1920).

## Rođenja

* 5. 3. - Gerardus Mercator, flandrijski kartograf i filozof († 1594)
* 10. 4. - James V, kralj Škotske († 1542)

## Smrti

* 2. 2. - Hatuey, tainoski poglavica
* 22. 2. - Amerigo Vespucci, italijanski trgovac i kartograf (* 1454)
* 11. 4. - Gaston de Foix, francuski komandant, "Grom Italije" (* 1489)
* 21. 5. - Pandolfo Petrucci, vladar Sijene (* 1452)
* 26. 5. - Bajazit II, donedavni osmanski sultan (* ca. 1447)
* Toma Basiljević (Bassegli), hrvatski teolog (* 1438)
* Silvestar Bedričić, hrvatski glagoljaški tiskar i prevoditelj

## Reference

* Vjekoslav Klaić, Svezak drugi: dio treći.... Treća knjiga: Doba kralja Matijaša Korvina i Jagelovića (1458-1526) (archive.org)